Na temelju članka 50. Zakona o proračunu („Narodne novine“, broj 144/21) i članka 26. Statuta Općine Kloštar Ivanić („Glasnik Zagrebačke županije“, broj 13/21) Općinsko vijeće Općine Kloštar Ivanić na 4. sjednici održanoj dana 17.12.2025. godine donosi slijedeću

**ODLUKU**

**o uvođenju Riznice Općine Kloštar Ivanić**

I. TEMELJNE ODREDBE

**Članak 1.**

Ovom se Odlukom uvodi sustav rizničnog poslovanja na razini proračuna i proračunskih korisnika Općine Kloštar Ivanić (u daljnjem tekstu: proračunski korisnici), koji se temelji na računovodstveno-informatičkom sustavu riznice Općine Kloštar Ivanić, s ciljem stvaranja pretpostavki za učinkovito upravljanje ukupnim proračunskim sredstvima i obavljanja poslovanja preko jedinstvenog računa Riznice Općine Kloštar Ivanić (u daljnjem tekstu: Riznica).

**Članak 2.**

Riznica je cjelovit sustav u kojem se u skladu sa Zakonom o proračunu, ovom Odlukom i drugim propisima, obavljaju poslovi koji se odnose na pripremu, izvršenje i konsolidaciju Proračuna Općine Kloštar Ivanić i financijskih planova proračunskih korisnika, proračunsko računovodstvo te upravljanje platnim prometom Proračuna.

Jedinstvenim računom osigurava se objedinjavanje svih transakcija u informacijskom i upravljačkom smislu.

**Članak 3.**

Uspostava sustava Riznice Općine Kloštar Ivanić provodit će se na način da će svi proračunski korisnici izvršavati novčane tijekove putem jedinstvenog računovodstveno-informatičkog sustava Riznice Općine te putem jedinstvenog transakcijskog računa Riznice Općine.

Planirani rok uvođenja potpunog sustava Riznice je 01. siječnja 2026. godine.

**Članak 4.**

Proračunski korisnik Općine Kloštar Ivanić je:

* Dječji vrtić Proljeće, RKP broj 26153

II. SUSTAV OPĆINSKE RIZNICE

**Članak 5.**

Cjelovitost sustava općinske Riznice postiže se korištenjem jedinstvene aplikacije Riznice za sve transakcije proračunskih korisnika.

Povezanost dislociranih proračunskih korisnika ostvaruje se primjenom koncepta web aplikacije i interneta kao komunikacijskog medija.

Informacijama iz sustava Riznice proračunski korisnici mogu pristupati i koristiti ih u svom poslovanju u obujmu i na način utvrđen aktom Načelnika.

**Članak 6.**

Priprema i planiranje Proračuna obuhvaća poslove vezane uz planiranje, izradu i donošenje Proračuna, financijskih planova proračunskog korisnika te konsolidiranog Proračuna Općine, pripremu i uspostavljanje sustava planiranja i praćenja proračuna po proračunskim klasifikacijama te izradu smjernica i uputa za izradu proračuna.

Priprema i planiranje Proračuna obveza je svih upravnih tijela i svih proračunskih korisnika u sustavu Riznice.

Glavna knjiga Riznice vodi se u Jedinstvenom upravnom odjelu u sklopu Objedinjene glavne knjige Općine. Uspostavom Riznice i jedinstvenog računa Riznice glavna knjiga obuhvaćat će sve transakcije i poslovne događaje koje se odnose na proračun i na proračunske korisnike, a sukladno Pravilniku o proračunskom računovodstvu i Računskom planu (NN br. 158/2023 i 154/24). Sastavni dio glavne knjige su pomoćne knjige kao dodatni izvor analitičkih podataka potrebnih za efikasno upravljanje financijama i kontrolu izvršenih prihoda i primitaka te rashoda i izdataka.

**Članak 7.**

Upravna tijela Općine Kloštar Ivanić i proračunski korisnici čija se financijska izvješća konsolidiraju u financijskim izvješćima Općine obvezni su svoje poslovanje obavljati putem Riznice.

Proračunski korisnici obvezni su i nadalje voditi svoje poslovne knjige propisane zakonom.

Za sva poslovanja i transakcije unutar same Riznice koriste se vjerodostojne knjigovodstvene isprave.

**Članak 8.**

Plaćanja unutar Riznice vrše se temeljem zahtjeva za plaćanje proračunskih korisnika.

Jedinstveni račun Riznice postaje račun koji služi za primanje, čuvanje, plaćanje i

prijenos svih prihoda, primitaka, rashoda i izdataka i drugih plaćanja Općine i proračunskih korisnika.

Općina Kloštar Ivanić u cijelosti će preuzet plaćanje obveza svih proračunskih korisnika izravno prema dobavljačima koji se financiraju iz planiranih proračunskih sredstava po odobrenju nadležnog upravnog odjela, a na temelju zahtjeva proračunskog korisnika za isplatu sredstava.

**Članak 9.**

Svi proračunski korisnici Općine Kloštar Ivanić, a pobliže navedeni u članku 4. ove Odluke obvezni su zatvoriti svoje žiro račune do dana 31. prosinca 2025. godine, a sredstva koja se nalaze na računu obvezni su uplatiti u Proračun Općine Kloštar Ivanić na IBAN HR7123400091819300008 s pozivom na broj HR68-7781-OIB uplatitelja.

**Članak 10.**

Uspostavom jedinstvenog računa Riznice taj račun postaje instrument upravljanja likvidnošću općinskog Proračuna putem kojeg se upravlja transakcijama prema mjestu nastanka događaja (glavna knjiga proračuna i proračunskih korisnika) te omogućava provođenje financijske kontrole na razini općinske Riznice.

**Članak 11.**

Transakcije i poslovni događaji u glavnoj knjizi proračunskih korisnika moraju biti usklađeni sa sadržajem i iznosom transakcije i poslovnih događaja sustava glavne knjige Riznice, osim onih koji se vežu za državnu riznicu.

**Članak 12.**

Način izvršenja Proračuna u okviru općinske Riznice, a osobito način plaćanja, ovlaštenja i obveze proračunskih korisnika u postupku plaćanja te druga pitanja vezana za izvršenje Proračuna pobliže se uređuju posebnim aktima Načelnika.

**Članak 13.**

U slučaju da uvjeti poslovanja uređeni propisima priječe izvršenje navedenih obveza načelnik može pojedinog proračunskog korisnika na prijedlog upravnog tijela nadležnog za financije djelomično ili u cijelosti izuzeti iz sustava Riznice.

**Članak 14.**

Ova Odluka stupa na snagu osmi dan od dana objave u „Glasniku Zagrebačke županije“ Općine Kloštar Ivanić.

KLASA: 400-01/25-01/0012

URBROJ: 238-14-01-25-2

Kloštar Ivanić, 17.12.2025.

REPUBLIKA HRVATSKA

ZAGREBAČKA ŽUPANIJA

OPĆINA KLOŠTAR IVANIĆ

OPĆINSKO VIJEĆE

PREDSJEDNIK OPĆINSKOG VIJEĆA

OPĆINE KLOŠTAR IVANIĆ:

Krešimir Bunjevac